Propunere de DIRECTIVĂ A PARLAMENTULUI EUROPEAN ŞI A CONSILIULUI de modificare a Directivei 64/432/CEE a Consiliului în ceea ce privește bazele de date electronice care fac parte din rețelele de supraveghere din statele membre /* COM/2011/0524 final - 2011/0228 (COD) */





EXPUNERE DE MOTIVE Propunerea de regulament al Parlamentului European și al Consiliului de modificare a Regulamentului (CE) nr. 1760/2000 în ceea ce privește identificarea electronică a bovinelor și eliminarea dispozițiilor privind etichetarea facultativă a cărnii de vită și mânzat determină necesitatea de a modifica în consecință Directiva 64/432/CEE a Consiliului în ceea ce privește bazele de date electronice care fac parte din rețelele de supraveghere din statele membre. Elementele bazelor de date electronice prevăzute în Directiva 64/432/CEE nu includ deocamdată nicio referire la mijloacele electronice de identificare. Prin urmare, Directiva 64/432/CEE a Consiliului ar trebui modificată în ceea ce privește bazele de date electronice care fac parte din rețelele de supraveghere din statele membre, ținând cont de Propunerea de regulament al Parlamentului European și al Consiliului de modificare a Regulamentului (CE) nr. 1760/2000 în ceea ce privește identificarea electronică a bovinelor și eliminarea dispozițiilor privind etichetarea facultativă a cărnii de vită și mânzat. Pe această bază, cele două propuneri sunt prezentate în cadrul aceluiași pachet legislativ. Prezentul proiect de directivă a Parlamentului European și a Consiliului nu are implicații financiare asupra bugetului Uniunii Europene. Prin urmare, Directiva 64/432/CEE ar trebui modificată în consecință. 2011/0228 (COD) Propunere de DIRECTIVĂ A PARLAMENTULUI EUROPEAN ŞI A CONSILIULUI de modificare a Directivei 64/432/CEE a Consiliului în ceea ce privește bazele de date electronice care fac parte din rețelele de supraveghere din statele membre PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 43 alineatul (2), având în vedere propunerea Comisiei Europene, după transmiterea proiectului de act legislativ către parlamentele naționale, având în vedere avizul Comitetului Economic și Social European[1], hotărând în conformitate cu procedura legislativă ordinară, întrucât: (1) Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine[2] se aplică schimburilor comerciale de bovine și porcine în interiorul Uniunii. Directiva menționată anterior prevede că autoritatea competentă dintr-un stat membru poate institui un sistem de rețele de supraveghere. Aceste rețele includ o bază electronică de date care trebuie să conțină cel puțin o serie de elemente prevăzute de Directiva 64/432/CEE, printre care identificarea codului fiecărui animal. (2) Regulamentul (CE) nr. 1760/2000 al Parlamentului European și al Consiliului din 17 iulie 2000 de stabilire a unui sistem de identificare și înregistrare a bovinelor și privind etichetarea cărnii de vită și mânzat și a produselor din carne de vită și mânzat[3] prevede norme privind utilizarea mijloacelor electronice de identificare a bovinelor. (3) Elementele bazelor de date electronice prevăzute în Directiva 64/432/CEE nu includ nicio referire la mijloacele electronice de identificare. (4) Din motive de coerență a legislației Uniunii, un astfel de element ar trebui adăugat în lista elementelor care trebuie incluse în bazele de date electronice prevăzute în Directiva 64/432/CEE. (5) Prin urmare, Directiva 64/432/CEE ar trebui modificată în consecință, ADOPTĂ PREZENTA DIRECTIVĂ: Articolul 1 La articolul 14 alineatul (3) partea C din Directiva 64/432/CEE, punctul (1) ar trebui înlocuit cu următorul text: „(1) pentru fiecare animal: – codul unic de identificare; – data nașterii; – sexul; – rasa sau culoarea pielii; – codul de identificare al mamei sau, în cazul unui animal importat dintr-o țară terță, codul unic de identificare al mijlocului de identificare individual atribuit animalului de statul membru de destinație în conformitate cu Regulamentul (CE) nr. 1760/2000; – numărul de identificare al exploatației în care s-a născut; – numerele de identificare ale tuturor exploatațiilor în care a fost ținut animalul și datele fiecărei deplasări; – data decesului și a sacrificării; – tipul de dispozitiv electronic de identificare, dacă animalului i-a fost aplicat un astfel de dispozitiv.” Articolul 2 1. Statele membre adoptă și publică până la [**] actele cu putere de lege și actele administrative necesare pentru a se conforma prezentei directive. Comisiei îi este comunicat de statele membre textul acestor acte, precum și un tabel de corespondență între aceste acte și prezenta directivă. Statele membre aplică aceste acte începând cu […]. Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri. 2. Comisiei îi este comunicat de statele membre textul principalelor dispoziții de drept intern pe care le adoptă în domeniul reglementat de prezenta directivă. Articolul 3 Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene. Articolul 4 Prezenta directivă se adresează statelor membre. Adoptată la Bruxelles, Pentru Parlamentul European, Pentru Consiliu, Președintele Președintele [1] JO C xx, xx.xx. xxxx, p. xx. [2] JO 121, 29.7.1964, p. 1977/64. [3] JO L 204, 11.8.2000, p. 1.